Handicaporganisationer advarer nu mod at anlægge såkaldte super-cykelstier som den, der er anlagt mellem Aalborg Centrum og Universitetet i Aalborg Øst. Det fortæller DR Nordjylland. - Vi synes, at der bliver taget alt for lidt hensyn til de svage trafikanter, herunder de handicappede, siger Brian Olesen, der er formand for Danske Handicaporganisationers Aalborg-afdeling. Et af problemer er ved busstoppestederne langs Universitetsruten. Her har cyklisterne forkørselsret, selvom busdøren og fortovet kun er adskilt af en meget smal helle lige ud til cykelstien. - Her er det et stort problem for alle gående trafikanter, for man træder næsten lige ud i hovedet på cyklisterne, siger Brian Olesen. Det undrer Brian Olesen, at Handicaporganisationerne ikke er taget med på råd i forbindelse med projekteringen af supercykelstien.

Referat:
Handicaporganisationer undrer sig over, de ikke er taget med på råd, når de nye supercykelstier skal laves. De mener der bliver taget for lidt hensyn til de svage trafikanter.